
Magyar kamionsofőrök interkulturális és nyelvi kompetenciája és ezek nyelvpedagógiai hatásai

TDK pályaművem a magyar kamionsofőrök idegen nyelv használatát, nyelvi igényeit és már meglévő kulturális és nyelv tudását, illetve ezek nyelvpedagógiai vonatkozásait vizsgálja.
A dolgozat négy főbb kutatási kérdésre keresi a választ, illetve egy ötödikre, mely az előző négyre épül. A kutatási kérdések (további alcsoportok nélkül) a következőek:
Milyen tudással rendelkeznek a magyar anyanyelvű kamionsofőrök az idegen nyelvekről és a külföldi országok kultúrájáról? Milyen fajta helyzetekkel és emberekkel találják magukat szembe a magyar anyanyelvű kamionsofőrök mindennapi munkájuk során? Hogyan írható le a magyar anyanyelvű kamionsofőrök idegen nyelvű munkanyelve? Megjósolható a magyar anyanyelvű kamionsofőrök idegen nyelvhasználata? Milyen nyelvet kellene és hogyan tanítani a magyar anyanyelvű kamionsofőröknek, hogy az segítse őket mindennapi munkájuk során?
Az öt kérdés együttes vizsgálata segítheti a nyelvtanárok munkáját, hogy egy minden eddiginél célzottabb, koncentrált és hatékonyabb nyelvi kurzust, illetve szótárt alakítsanak ki a kamionsofőrök számára. Ezen nyelvkurzus, illetve a szótár több okból is egyedülálló lenne.
Elsőként, kutatásra épülnek, és ezáltal nem a nyelvtanár, illetve a szótárkészítők által vélt nyelvet tanítaná a kamionsofőröknek, hanem a már meglévő tudást tudnák kiegészíteni a valós nyelvi igényekkel. Ugyancsak újítás, hogy mind a szótár, mind pedig a kurzus figyelembe veszi a nyelvi működést, és hatékonnyá teszik a kommunikációt azáltal, hogy a nyelvileg redundáns elemek számát csökkentik és redukálják azon elemeket is, melyek nem szükségesek a megnyilatkozások dekódolásához, illetve létrehozásához.
Végezetül, a dolgozat figyelembe veszi a már meglévő nyelvi és kulturális tudást, így abban mindenképpen új, hogy a szükséglet felmérést kiegészíti a kulturális elemek fontosságával, illetve elhanyagolhatóságával és mindezzel növeli a nyelvtanár, illetve a szótár hatékonyságát. Ugyancsak a kutatás része felmérni azt, hogy a kamionsofőrök milyen helyzetekbe kerülnek, amelyekben az idegen nyelv használata akár kötelező, akár opcionális. Ilyen valós nyelvi példákkal a tanítás is célzottabbá tehető, mely egyrészt hatékonyabb a korábbi típusú nyelvtanalapú nyelvoktatásnál, illetve motivációs hatással is rendelkezik, mivel a kamionsofőr olyan nyelvi inputot kap, amely az ő előrehaladását valóban segíti.



